Tiener deur taxi doodgery | Maroela Media
'n 15-jarige seun is Dinsdagoggend op pad skool toe in Potchefstroom, Noordwes, deur 'n taxi doodgery.
Russel Meiring, 'n woordvoerder van ER24, het gesê die voorval het in Promosaweg plaasgevind. "Dit is nog nie bekend wat tot die ongeluk gelei het of van watter skool die leerling is nie," het Meiring aan Maroela Media gesê. "Paramedici het die kind op sy maag in die pad aangetref. Die verkeerspolisie moes vir 'n geruime tyd die pad sluit sodat paramedici veilig kon werk."
Volgens Meiring het hulle nagenoeg 45 minute lank tevergeefs gespook om die kind se lewe te red. Hy is uiteindelik op die toneel dood verklaar.